CELEX: 32021D0486
Language: lt
Date: 1613347200000
Title: Tarybos sprendimas (ES) 2021/486 2021 m. vasario 15 d. dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų III priede pateikto Sektorių susitarimo dėl eksporto kreditų civiliniams orlaiviams dalyvių rašytinėje procedūroje dėl bendrosios linijos siekiant laikinai atidėti paskolos pagrindinės sumos grąžinimą

2021 3 23   
               
               
                  LT
               
               
                  Europos Sąjungos oficialusis leidinys
               
               
                  L 100/11
               
            
         TARYBOS SPRENDIMAS (ES) 2021/486
         2021 m. kovo 15 d.
         dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų III priede pateikto Sektorių susitarimo dėl eksporto kreditų civiliniams orlaiviams dalyvių rašytinėje procedūroje dėl bendrosios linijos siekiant laikinai atidėti paskolos pagrindinės sumos grąžinimą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Susitarime dėl oficialiai remiamų eksporto kreditų, įskaitant jo III priede pateiktame Sektorių susitarime dėl eksporto kreditų civiliniams orlaiviams (toliau – Orlaivių sektoriaus susitarimas), nustatytos gairės Sąjungoje taikomos pagal Europos Parlamento ir Tarybos reglamentą (ES) Nr. 1233/2011 (1);
                  
               
                     (2)
                  
                  
                     pagal Orlaivių sektoriaus susitarimo 28 straipsnį bendrosios linijos pasiūlymai turi būti teikiami Ekonominio bendradarbiavimo ir plėtros organizacijos sekretoriatui;
                  
               
                     (3)
                  
                  
                     COVID-19 pandemija ir dėl jos kilęs ekonominis nuosmukis labai paveikė civilinės aviacijos pramonę, kurios veiklai grėsmę kelia trumpalaikio likvidumo problemos, su kuriomis susiduria orlaivių operatoriai ir naujų orlaivių bei jų variklių pirkėjai. Atsižvelgiant į esamą ir besivystantį ekonominį nuosmukį ir siekiant mažinti jo poveikį, Sąjunga turėtų pasiūlyti bendrąją liniją dėl paskolos pagrindinės sumos grąžinimo laikino atidėjimo naujų orlaivių ir jų variklių pirkėjams (toliau – siūloma bendroji linija);
                  
               
                     (4)
                  
                  
                     pagal Orlaivių sektoriaus susitarimo 4 dalies 3 skirsnį Orlaivių sektoriaus susitarimo dalyviai, taikydami rašytinę procedūrą, turi priimti sprendimą dėl siūlomos bendrosios linijos;
                  
               
                     (5)
                  
                  
                     siūloma bendroji linija leistų naujų orlaivių, kaip apibrėžta Orlaivių sektoriaus susitarimo 8 straipsnio a dalies 1 punkte, pirkėjams ir atsarginių variklių bei atsarginių dalių, kaip apibrėžta jo 20 straipsnio a, b ir c dalyse, pirkėjams atidėti paskolos pagrindinės sumos grąžinimą 12 mėnesių po nupirktų prekių pristatymo arba, jei tenkinamos tam tikros sąlygos, 18 mėnesių po nupirktų prekių pristatymo;
                  
               
                     (6)
                  
                  
                     tikslinga nustatyti poziciją, kurios turi būti laikomasi Sąjungos vardu dėl siūlomos bendrosios linijos Orlaivių sektoriaus susitarimo dalyvių rašytinėje procedūroje, nes siūloma bendroji linija, kai dėl jos bus susitarta, taps privaloma Sąjungai ir galės reikšmingai įtakoti Sąjungos teisės, visų pirma Reglamento (ES) Nr. 1233/2011, turinį,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Susitarimo dėl oficialiai remiamų eksporto kreditų III priede pateikto Sektorių susitarimo dėl eksporto kreditų civiliniams orlaiviams dalyvių rašytinėje procedūroje dėl bendrosios linijos siekiant laikinai atidėti paskolos pagrindinės sumos grąžinimą, grindžiama siūlomu bendrosios linijos projektu (*1).
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. kovo 15 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).
         
            (*1)  Žr. dokumentą ST 5390/2021 (http://register.consilium.europa.eu).